ऐंत च अस इन्ना गै आक्खी सकनेआं जे कवि देवीदित्ता (ई. 1750) दे गीत ‘किल्लिया बत्तनां छोड़ी दित्ता’ शा शुरू होई दी डोगरी-कविता दा जेह‌्ड़ा कारवां गंगारम हुंदी ‘कंढियां दा बस्सना’ रामधन दी ‘चन्नै दी चाननी चन्नै कन्नै’, हरदत्त शास्त्री हुंदी व्यंदयात्मक ते समाजी कविताएं दा सफर तैह् करदा इक ऐसे मोड़ा पर पुज्जेआ जित्थुआं दा आधुनिक डोगरी कविता दा मुंढ पेआ ते जेह्‌दे आगू हे श्री दीनूभाई पंत। पंत हुंदजी लम्मी कविता ‘शैह्‌र पह्‌लो पौह्‌ल गे’ डुग्गर दे घर-घर पुज्जी ते फ्ही उंदियां ‘वीर गुलाब’, ‘मंगू दी छबील’ ते ‘दादी ते मां’ जनेहियां रचनां सामनै आइयां। इनें रचनाएं च साहित्यकता दी पुट साफ झलकन लगी त डोगरी कविता डोगरी सहत्य दे निर्माण दे उद्देश्य गी सानमै रक्खियै लखोन लगी। नमें-नमें तजरबे होन लगे। कविता दा हर खेतर उस्सरन-मठोन लगा ते चलदे-चलदे इस काफले च पंत हुंदे कन्नै सर्वश्री रामानाथ शास्त्री, शम्भूनाथ शर्मा, कृष्ण स्मैलपुरी, अलमस्त, ठाकर रघुनाथ सिंह सम्याल, मधुकर, वेदपाल दीप, यश शर्मा, तारा स्मैलपुरी रामलाल शर्मा, चरण सिंह, मोहन लाल सपोलिया, पद्या सचदेव, नरसिंह देव जम्बाल, ओ, पी, शर्मा सारथी, पीयूश गलेरी, गौतम व्यथित, जितेन्द्र उदमपुरी, चम्पा शर्मा, सारथी, पीयूश गुलेरी, गौतमन व्यथित, जितेन्द्र उधमपुरी, चम्पा शर्मा, अश्‍विनी मगत, शिव राम दीप, प्रह्युमन सिंह जिन्द्राहिया, कुलदप सिंह जिन्द्राहिया कुंठर वियोगी, मोहन सिंह, शमशेर सिंह, वीरेन्दर केसर, प्रकाश प्रेमी, रोमालसिंह भड़वाल, गिरधारी लाल पंत आदि अनेक साधकें डोगरी कविता दे खजाने गी माला-माल कीता ते इक नमीं दिशा दित्ती। अज्ज डोगरी साहित्य दा एह् अनमोल खजाना इन्ना भरा-भरोचा दा ऐ जे कुसै बी दूई भारती भाशा दा मकाबला करी सकदा ऐ।